钦定古今图书集成/明伦汇编/官常典/第592卷 > 朱衡
## 钦定古今图书集成/明伦汇编/官常典/第592卷 > 朱衡

按《明外史》本传：“衡字士南，万安人。嘉靖十一年进士。
历知尤溪、婺源，有治声。迁刑部主事，历郎中，出为福
建提学副使，累官山东布政使。三十九年，进右副都
御史，巡抚其地。奏言登、莱、青三府地濒海，设军戍守。
比辽左告饥，暂弛登、莱商禁，转粟济之。富民猾商遂
窃载他货，往来贩易，且并开青州以西路海岛。亡命
阴相构结。二百年防维，一旦撤废。顷者南方倭患，后
事之师也，禁之便。”从之。召为工部右侍郎。四十四年
进南京刑部尚书。其秋，河决沛县飞云桥，东注昭阳
湖，运道淤塞百馀里。改衡工部尚书兼右副都御史，
总理河漕。衡驰至决口，旧渠已成陆。而故都御史盛
应期所开新河，自南阳以南，东至夏村，又东南至留
城，故址尚在。其地高，河决至昭阳湖止，不能复东，可
以通连。乃定议开新河，筑堤吕孟湖，以防溃决。河道
都御史潘季驯以为濬旧渠便，议与衡不合。衡持益
坚，引鲶鱼、薛沙诸水入新渠，筑马家桥堤，以遏飞云
桥决口。身自督工，劾罢曹、濮副使柴涞，重绳吏卒不
用命者，浮议遂起。明年，给事中郑钦劾衡虐民幸功，
诏遣给事中何起鸣往勘，工垂竣矣。及秋，河决马家
桥，议者纷然，谓功不可成。起鸣初主衡议，亦变其说，
与给事中王元眷、御史黄襄交章请罢衡。会新河已
成，乃止。河长一百九十四里，漕艘由境山入，通行至
南阳。未几，季驯以忧去，诏衡兼理其事。隆庆元年加
太子少保。山水骤溢，决新河，坏漕艘数百。给事中吴
时来言：“新河受东、兖以南费、峄、邹、滕之水，以一堤捍
群流，岂能不溃？宜分之以杀其势。”衡乃开支河四，泄
其水入赤山湖。明年秋，召还部。又明年，衡上疏曰：“先
臣宋礼濬治旧渠，测量水平。计济宁平地，与徐州境
山巅相准，北高南下，悬流三十丈。故鲁桥”闸以南，稍
启立涸，舟行半月始达。东、兖之民，增闸挑浅，苦力役
者百六十年。属者改凿新渠，远避黄流，舍卑就高，地
形平衍，诸闸不烦启闭，舟行日百馀里，夫役漫无，事
事近。河道都御史翁大立奏请裁革，宜可听。于是汰闸官五、夫役六千馀，以其僦直为修渠费。四年秋，河
决睢宁，起季驯总理。明年冬，阅视河道。给事中雒遵
劾罢，季驯言廷臣可使，无出衡右者。六年正月诏兼
左副都御史，经理河道。穆宗崩，大学士高拱以山陵
工请召衡。会邳州工亦竣，衡遂还朝。衡先后在部，禁
止工作，裁抑浮费，所节省甚众。穆宗时，内府监局加
征工料，滥用不訾。衡言：“宫府一体，臣请随时执奏。”帝
是其言。未几，诏南京织造太监李佑趣办袍缎千八
百馀疋。衡等既执奏，又因言官孙枝、姚继可、严用和、
骆问礼先后谏，再疏请从之。帝切责，令以状对。衡谢
乃止。太监崔敏传旨令南京加造缎十馀万疋。衡议
停新造，但责岁额。帝令减新造三之二。尝命造鳌山
灯，计费三万馀两，又命建光泰殿、瑞祥阁于长信门。
衡皆奏止之。及神宗即位，首命停织造，召还内臣，而
太监赵玢不即奉诏。太监宋润又请增织染所颜料。
衡奏争，皆得请。太监冯保传谕皇太后发帑金修涿
州碧霞元君庙。衡等言：“异端惑世诬民，渐不可长。帝
王养亲，当谕亲于道，请收回成命。”报闻。衡性强直，遇
事不挠，不为张居正所喜。万历二年，给事中林景旸
劾衡刚愎，无人臣礼。衡再疏乞休。诏加太子太保，驰
驿归。其年夏，大雨，坏昭陵祾恩殿。追论督工罪，夺宫
保。卒，年七十三。子维京，自有传。